**Transcriu els sons consonàntics sonors que hi ha en aquests textos (pensa tant en els sons sonors originaris com en el fenomen de sonorització pel qual un so sord esdevé sonor):**

**1r text**:

El faig és una espècie protegida de l’entorn paisatgístic de la Garrotxa. Durant els períodes d’estiueig l’Ajuntament d’Olot usa un aparell que serveix de mesura dels gasos i d’ajuda de control de la quantitat d’oxigen que es consumeix en la incineració de deixalles.

**2n text**:

Estic molt cansada, perquè he fet dotze exàmens aquest mes de maig. Potser un dia tindré èxit i ho aprovaré tot. Però em faltava encara una entrevista amb l’adjunt del director, que havia d’analitzar el meu currículum, i avui, en parar un taxi per no fer tard, m’ha esquitxat de fang i per postres hem tingut un accident.

**3r text**:

Va obrir i van entrar a l’ascensor quatre milicians i uns senyors, que ella coneixia, i que eren propietaris d’una casa de pisos al carrer de Mallorca.

**4t text**:

Tenia molta pressa i desig d’arribar al bosc perquè s’havia proposat de caçar els ocells, però els animals eren molt llestos i van fugir.

**5è text**:

Vaig anar a cal metge perquè em feia mal el fetge, i estava mig angoixat. Tanta garnatxa al bateig de la nena! Va dir-me que no era una cosa lletja, que només tenia empatx a causa de l’àpat.

**6è text**:

Els metges li van diagnosticar migranya per intolerància alimentària, però ella no creia que l’alimentació hagués estat justament una de les causes del seu dany ja que venia de lluny.

**7è text**:

Jo refusaré la invitació als sopars habituals d’empresa, no cal insistir-hi. És un esdeveniment molt pesat i també insuportable i del tot insofrible.

**8è text**:

Estaves ben enfadat amb la Maria. T’havia insultat massa i havia deixat la teva feina feta un nyap de veritat. Eren dos i a sobre estaven malavinguts des de sempre.

**9è text**:

Tenia una actitud més aviat negativa. Tot li semblava malament. Però afortunadament li canvià el caràcter. Va esdevenir una persona compassiva i condescendent, que s’adreçava a totes les persones amb amabilitat.

**10è text**:

Al passeig de Reus hi ha una florista que ven flors de tota mena. Un txec que hi passeja s’ha tret de la butxaca un feix de bitllets per comprar un clavell roig amb un esquitx d’aigua, que sembla una marieta o un cuc dibuixat en el pètal.